Han er en af de absolut førende på sin position i Primo Tours Ligaen, og med 133 mål i denne sæson er han Aalborg Håndbolds mest scorende spiller. Nu har 28-årige Sebastian Barthold så forlænget med Aalborg Håndbold frem til sommeren 2022. Han kom til klubben i 2017. - Jeg glæder mig til at fortsætte i Aalborg, hvor jeg trives rigtig godt både på og udenfor banen. Min tid i Aalborg Håndbold har budt på mange store håndboldoplevelser, og jeg vil kæmpe hårdt for at være med til at sikre mere succes til klubben og de mange fantastiske fans, siger Sebastian Barthold. Den norske venstre fløj har i alt spillet mere end 100 kampe og scoret mere end 400 mål i Aalborg-trøjen. - Sebastian er en utrolig dygtig spiller, og han er ikke blot rigtig vigtig for os på banen, men han udfylder også en stor rolle i omklædningsrummet. Han har i en lang periode vist, at han kan præstere på et rigtig højt og stabilt niveau, og vi glæder os meget til at fortsætte samarbejdet, siger Jan Larsen, der er direktør for Aalborg Håndbold.

Referat:
28-årige Sebastian Barthold forlænger med Aalborg Håndbold frem til sommeren 2022.